钦定古今图书集成/历象汇编/乾象典/第058卷 > 《众星环北极赋》赵蕃
## 钦定古今图书集成/历象汇编/乾象典/第058卷 > 《众星环北极赋》赵蕃

惟极天之枢，惟星日之馀。日散精而外布，天枢要以
高居。的然守中，昭上元之道著；烂兮繁会，助下济以
光舒。况乎有条不紊，既明且疏。虽贯珠而奚拟，纵编
贝而岂如？周流无穷，随五纬之轨道；运行有度，参两
曜之居诸。疑徐而速，若动而息。不骞不崩，匪差匪忒。
俱递迁而序别，各有位而分职。瞻言粲粲，何三五之
在东；嘒彼累累，亦四七而朝北。是知统太一而为众，
处天心而称极。故能纵悬象之纲，作垂光之则。不然，
何以探天之赜？何以表天之辟？必得一以含默，乃聚
黄以修绎。明夫据会者静而处，辅相者动而顺。静乃
常德不离，动惟适道无吝。然后众星熠熠，外辨方而
不迷；一极煌煌，中居所而作镇。是以仲尼譬为政之
德，羲和时敬授之信，则天道恒象，人事或遵，北极足
以比圣，众星足以喻臣。惟臣不矜德，合星之夕惕；惟
圣不伐道，配极之日新。故得肃清黄道，利贞紫宸。岂
惟大邦是控，临朝御众而已。实将先天稽极，后极立
经，仰观其动静，旁畅其仪形，然后为政同乎北极，来
方类乎众星。斯乃先哲之臣，是崇是奉。皋陶所以迈
德，虞舜所以垂拱。不然，比众星之环北。又奚足以为
重。